C 184/94
BG
Официален вестник на Европейския съюз
25.5.2023 г.
електрическите мрежи.
Успоредно с това трябва да се развиват пазарите за гъвкавост, за да се направят привлекателни гъвкавото потребление и производство, включително производството от потребители, основани на цифрови технологии. 1.5.
Повече от шест години след представянето на пакета за чиста енергия енергийните общности и колективното потребление на собствена електроенергия все още играят незначителна роля в европейските енергийни системи.
Досега Европейската комисия пренебрегва наличието на пречки пред тези форми на производство и потребление на енергия.
На европейците трябва да се предоставят стимули, които в крайна сметка да ги убедят и мотивират да цифровизират всичките си дейности, свързани с енергетиката.
В много случаи е необходимо да се предоставят ясни законодателни и административни права.
ЕИСК призовава Комисията и държавите членки да разработят съответни инициативи, включително пряка подкрепа, която да даде възможност на енергийните общности и колективните произвеждащи потребители да развият пълния си потенциал, при което, особено по отношение на сигурността на доставките, тези форми на производство и потребление трябва да станат съществена част от системата.
В противен случай цифровите инструменти няма да доведат до промяна. 1.6.
ЕИСК отново заявява, че с правилния подход една неутрална по отношение на климата, децентрализирана и цифровизирана структура на енергийните доставки може да има значителни положителни последици за заетостта и икономиката, особено регионалните икономики (2).
В настоящата криза Европейският съюз се нуждае от общ подход към политиката в областта на енергетиката, който да съчетава специфичните въпроси, свързани с енергетиката и климата, с целите на политиката за социално и регионално сближаване. 1.7.
ЕИСК обаче отбелязва, че една политика на промяна може да бъде успешна само ако отчита различните действащи социални процеси в прехода и ги разглежда в своите стратегии и мерки.
Следва да засилим ролята на активните потребители в цифровизацията, както и да ги насърчаваме и да им предоставим права да използват възможно най-много интелигентни решения, тъй като те могат да подобрят ефективността и функционирането на вътрешния енергиен пазар, като същевременно отчитаме операторите на разпределителни системи, за да гарантираме сигурността на доставките.
Необходимо е инструментите да бъдат лесни за използване и да се обърне внимание на уязвимите групи и хората с увреждания.
Поради това е абсолютно необходима политика за справедлив преход и активно политическо управление на промяната.
Ако при изпълнението се пренебрегне социалното измерение, има опасност трансформацията да се провали поради обществена съпротива. 1.8.
По отношение на бъдещото проектиране на енергийните системи и инфраструктура ЕИСК многократно е подчертавал, че всички потребители трябва да участват активно в разработването на интелигентни енергийни системи и че трябва да се въведат стимули, за да може гражданското общество да участва в енергийния преход.
„Свързване на местни и регионални новатори“, както се посочва от Комисията в параграф 7.3, е много важно.
Колективните действия като сътрудничество между интелигентни градове и общности могат да създадат най-добрите и финансово достъпни решения, от които даден регион може да се нуждае. 1.9.
Политиките на ЕС в областта на цифровите технологии и енергетиката вече ръководят цифровизирането на енергетиката, тъй като въпроси като оперативната съвместимост на данните, сигурността на доставките и киберсигурността, неприкосновеността на личния живот и защитата на потребителите не могат да бъдат поверени единствено на пазара и правилното им прилагане е от основно значение.
Във връзка с това ЕИСК отбелязва, че нарушенията на неприкосновеността на личния живот и злоупотребата с данни трябва да бъдат предотвратени с всички възможни средства.
Това включва не само технически предпазни мерки, но и отговорност за това пространство на данни и наблюдението му от страна на държавните органи, които подлежат на политически и демократичен контрол.
Същевременно трябва да се обърне специално внимание на защитата на данните за критичната инфраструктура. 1.10.
В своето съобщение Комисията заявява, че е от съществено значение да се гарантира, че цифровизацията не подкопава рамката за защита на потребителите, която вече е създадена на вътрешния пазар на електроенергия.
ЕИСК отбелязва това и добавя, че правата на потребителите на енергийния пазар трябва да бъдат адаптирани и подобрени.
Потребителите не трябва да бъдат ощетявани или да плащат по-високи цени.
Те следва да имат полза от цифровите инструменти, които, ако са правилно разработени, могат да спомогнат за повишаване на тяхната защита. 1.11.
За всички инициативи е важно потребителите да разполагат с интелигентен измервателен уред в своя дом.
В много държави членки това все още не е така, поради което е необходимо спешно да се увеличат усилията за по-широко внедряване на интелигентните измервателни уреди като основна предпоставка за повечето цифрови решения в енергийния сектор, особено за доставките на електроенергия и, в по-малка степен, за доставките на газ.
Държавите членки, които все още не са внедрили напълно интелигентните измервателни уреди, трябва да ускорят този процес и да завишат националните си цели във връзка с това.
Международните данни показват, че въвеждането на интелигентни измервателни уреди е най-ефективно, когато мрежовите оператори са отговорни за това.
Интелигентните измервателни уреди следва да се разглеждат като неделима част от електроенергийната мрежа.
(2)
Вж.
ОВ C 367, 10.10.2018 г., стр. 1.